**САОПШТЕЊЕ**

У оквиру пројекта „Подршка изградњи стратешког оквира за заштиту деце од насиља у Републици Србији“, који представља интегрални део ИПА II пројекта Заштита деце од насиља и промоција социјалне инклузије деце са сметњама у развоју у земљама Западног Балкана и Турској, а који се спроводи у сарадњи Министарства за рад, запошљавање, борачка и социјална питања, Министарства здравља, Министарства образовања, науке и технолошког развоја Владе Републике Србије и УНИЦЕФ-а, уз финансијску подршку Европске уније, техничку подршку Центра за подршку и инклузију HELP NET, и посебну подршку од стране Савета за права детета Владе Републике Србије, јула месеца 2017. године започет је рад на изради Нацрта националне стратегије за превенцију и заштиту деце од насиља за период 2018.-2022. године.

Експертски тим, у саставу Вероника Ишпановић, Александра Калезић Вигњевић, Милица Пејовић Милованчевић и Владан Јовановић је у претходном периоду, заједно са Радном групом састављеном од 17 чланова, које су чинили представници ресорних министарстава Владе Републике Србије и представници релевантних невладиних организација израдио Нацрт стратегије.

У оквиру поступка усвајања Националне стратегије за превенцију и заштиту деце од насиља за период 2018.-2022. године, предвиђено је спровођење „неформалне“ јавне расправе која започиње објављивањем текста Нацрта на сајту Министарства за рад, запошљавање, борачка и социјална питања, са позивом да сви заинтересовани појединци, органи и организације дају своје предлоге, сугестије и примедбе, како би се дошло до целовите и у пракси реалне стратегије а чијом реализацијом ће се допринети унапређењу промоције и поштовања права детета, на адресу.

Предлози, сугестије и примедбе на Нацрт националне стратегије за превенцију и заштиту деце од насиља за период 2018.-2022. године достављају се на електронску адресу olivera.peric@minrzs.gov.rs .

Такође, у децембру месецу, а у оквиру спровођења јавне расправе, предвиђено је и одржавање четири јавне расправе у форми округлих столова који ће се одржати у Новом Саду, Београду, Нишу и Крагујевцу.

 **МИНИСТАРСТВО**

**ЗА РАД, ЗАПОШЉАВАЊЕ, БОРАЧКА**

 **И СОЦИЈАЛНА ПИТАЊА**